ข้อบังคับเจ้าพนักงานจราจรจังหวัดนครปฐม ว่าด้วยการห้ามจอดรถในถนนจันทรคามพิทักษ์ พ.ศ. 2555
ข้อบังคับเจ้าพนักงานจราจรจังหวัดนครปฐม
ข้อบังคับเจ้าพนักงานจราจรจังหวัดนครปฐม
ว่าด้วย
การห้ามจอดรถในถนนจันทรคามพิทักษ์
พ.ศ. ๒๕๕๕
 

ตามมติที่ประชุมหารือการแก้ไขปัญหาการจราจรถนนจันทรคามพิทักษ์
เมื่อวันที่ ๕ กันยายน ๒๕๕๕ ระหว่างคณะข้าราชการตำรวจสถานีตำรวจภูธรเมืองนครปฐม
กับผู้แทนฝ่ายเทศบาลนครนครปฐม เห็นชอบให้กำหนดการห้ามจอดรถในถนนจันทรคามพิทักษ์
เนื่องจากถนนคับแคบ และมีประชาชนจำนวนมากร้องเรียนว่ามีการจอดรถกีดขวางการจราจร
ทำให้รถไม่สามารถแล่นสวนทางกันได้
โดยเฉพาะที่บริเวณหน้าอาคารพาณิชย์ตรงข้ามกับหอพักลีลาเพลส
ซึ่งอยู่ระหว่างโรงแรมลักซอร์กับสามแยกถนนจันทรคามพิทักษ์ตัดกับถนนสนามจันทร์
ตำบลสนามจันทร์ อำเภอเมือง จังหวัดนครปฐม
ทำให้ผู้ใช้รถใช้ถนนที่สัญจรผ่านไปมาได้รับความเดือดร้อนและไม่ปลอดภัยในการจราจร
ดังนั้น เพื่อความเป็นระเบียบเรียบร้อย ความสะดวก และความปลอดภัยในการจราจร
จึงเห็นสมควรให้มีการห้ามจอดรถในถนนจันทรคามพิทักษ์เพื่อแก้ไขปัญหาดังกล่าว

อาศัยอำนาจตามความในมาตรา ๑๓๙ (๒) แห่งพระราชบัญญัติจราจรทางบก พ.ศ.
๒๕๒๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับข้อ ๕
ของคำสั่งกระทรวงมหาดไทย ที่ ๓๘๗/๒๕๔๑ เรื่อง
แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒ ลงวันที่ ๑๔
สิงหาคม ๒๕๔๑ ผู้บังคับการตำรวจภูธรจังหวัดนครปฐมในฐานะเจ้าพนักงานจราจรจังหวัดนครปฐม
จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรจังหวัดนครปฐม
ว่าด้วยการห้ามจอดรถในถนนจันทรคามพิทักษ์ พ.ศ. ๒๕๕๕

ข้อ ๒ ห้ามจอดรถในถนนจันทรคามพิทักษ์ทั้ง
๒ ฝั่ง ตลอดสาย

ข้อ ๓ บรรดาข้อบังคับ
ระเบียบ หรือประกาศอื่นใดที่ขัดต่อข้อบังคับนี้ให้ยกเลิกและให้ใช้ข้อบังคับนี้แทน

ข้อ ๔[๑] ข้อบังคับนี้
ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๘ ตุลาคม พ.ศ. ๒๕๕๕
พลตำรวจตรี
เพชรัตน์ แสงไชย
ผู้บังคับการตำรวจภูธรจังหวัดนครปฐม
เจ้าพนักงานจราจรจังหวัดนครปฐม


























ปริยานุช/ผู้จัดทำ
๒๗ พฤศจิกายน
๒๕๕๕

ปณตภร/ผู้ตรวจ
๒ มกราคม ๒๕๕๖

















































[๑] ราชกิจจานุเบกษา
เล่ม ๑๒๙/ตอนพิเศษ ๑๗๕ ง/หน้า ๓๗/๒๑ พฤศจิกายน ๒๕๕๕